Latvijos lietuvių bendruomenė
Latvijos lietuvių bendruomenė (latv. Latvijas lietuviešu kopiena) − Latvijoje gyvenančius lietuvius vienijanti kultūrinė ir visuomeninė organizacija. Įkurta 1991 m. birželio 12 d., perimdama 1930–1940 m. veikusios Latvijos lietuvių sąjungos juridines teises ir tradicijas. Per lietuvių draugijas Kurše, Vidžemėje, Žiemgaloje ir Latgaloje atstovauja Latvijos regionų lietuviams Latvijos tautinių mažumų asociacijoje ir Latvijos Seimo Konsultacinėje tautybių taryboje. Pagrindiniai bendruomenės tikslai: rūpintis Latvijos lietuvių kultūriniais, socialiniais ir visuomeniniais interesais, plėtoti ryšius su Lietuva, išsaugoti tautinį savitumą. Nuo 1991 m. priklauso Pasaulio lietuvių bendruomenei, dalyvauja jos renginiuose. Organizacija rengia Lietuvos valstybės švenčių ir istorinių įvykių, žymių Lietuvos rašytojų ir kultūros veikėjų jubiliejinius minėjimus, organizuoja mokinių ir bendruomenės narių ekskursijas į Lietuvą, Latvijos lietuvių dailininkų darbų parodas. Bendruomenės iniciatyva rengiama lietuviška laida „Lietuva brangi“ Latvijos radijuje. 1994 m. bendruomenė atnaujino laikraščio „Lietuvių balsas“, ėjusio 1931–1940 m., leidybą. Taip pat bendruomenės iniciatyva Jelgavoje atidengta paminklinė lenta prezidentui Antanui Smetonai. Prižiūrimi Lietuvos karių, žuvusių per 1918–1920 m. Lietuvos Nepriklausomybės karo kovas, kapai Červonkoje, Gryvoje, Šventėjė, Paviluostoje. Latvijos lietuvių bendruomenės sportininkai nuo 1991 m. dalyvauja Pasaulio lietuvių sporto žaidynėse. 1991 m. turėjo daugiau kaip 2330 narių, 2006 m. – daugiau kaip 1830.